**Oversættelse om Påske**

**Til på fredag:**

Påske betegner både den [jødiske](https://da.wikipedia.org/wiki/J%C3%B8dedom) højtid, *[Pesach](https://da.wikipedia.org/wiki/Pesach%22%20%5Co%20%22Pesach)*, der fejrer jødernes udvandring fra Ægypten, og den vigtigste og ældste [kristne](https://da.wikipedia.org/wiki/Kristendom) højtid, der markerer [Jesus](https://da.wikipedia.org/wiki/Jesus)' [død](https://da.wikipedia.org/wiki/Langfredag) og [opstandelse](https://da.wikipedia.org/wiki/Opstandelse). Oprindeligt var påsken en gammel israelitisk fest fra nomadetiden for [foråret](https://da.wikipedia.org/wiki/For%C3%A5r) og kvægets frugtbarhed. Sidenhen blev festen omtolket som en ihukommelse af udvandringen fra Ægypten, som er en fortælling fra 2. Mosebog, der blev en del af jødisk selvforståelse. Det fortælles dér, at israelitterne forud for udvandringen slagtede et lam. Det blev tilberedt og spist med usyret brød og urter. Lammets blod blev smurt på dørstolperne for at holde dødens engel væk. Lammet skulle ofres og spises i [templet](https://da.wikipedia.org/wiki/Templet_i_Jerusalem), men det blev for besværligt, så lammet blev slagtet i templet med det ceremonielle måltid hjemme. Jøderne bevarer den del af [ritualet](https://da.wikipedia.org/wiki/Ritual). Den kristne fest fejrer [Kristi](https://da.wikipedia.org/wiki/Jesus_Kristus) [opstandelse](https://da.wikipedia.org/wiki/Jesu_opstandelse). Det er ikke sikkert de hedningekristne [menigheder](https://da.wikipedia.org/wiki/Menighed) fejrede påske, da hver søndag i forvejen var tilegnet mindet om Kristi opstandelse. I slutningen af det 2. århundrede opstod en strid om festen; men alle enedes om, at Jesu død skete fredag, og opstandelsen skete søndag.

**Senere – skal IKKE laves nu:**

Det var tradition at faste 40 dage før påske som en indlevelse i Jesus lidelser og død. Dagene lige før [fasten](https://da.wikipedia.org/wiki/Faste) var festdage: [Fastelavn](https://da.wikipedia.org/wiki/Fastelavn). Den første fastedag kaldes [askeonsdag](https://da.wikipedia.org/wiki/Askeonsdag), da menigheden i [kirken](https://da.wikipedia.org/wiki/Kirke_%28bygning%29) blev velsignet og fik et [kors](https://da.wikipedia.org/wiki/Kors) tegnet i aske i panden. Den 5. søndag i fasten er i den danske Folkekirke [Maria bebudelsesdag](https://da.wikipedia.org/wiki/Maria_bebudelsesdag), hvor englen Gabriel fortalte [jomfru Maria](https://da.wikipedia.org/wiki/Jomfru_Maria), at hun skulle føde Jesus. I dag er der kristne, som selv lader sig korsfæste [rituelt](https://da.wikipedia.org/wiki/Ritual), for igennem [imitation](https://da.wikipedia.org/wiki/Imitatio_dei) at nærme sig Jesus.

Passionsugen eller [den stille uge](https://da.wikipedia.org/wiki/Stille_uge) indledes med [Palmesøndag](https://da.wikipedia.org/wiki/Palmes%C3%B8ndag), hvor Jesus red ind i [Jerusalem](https://da.wikipedia.org/wiki/Jerusalem) på et æsel (ifølge [Matthæusevangeliet](https://da.wikipedia.org/wiki/Matth%C3%A6usevangeliet) på to) for at fejre den jødiske påske. Befolkningen stod og viftede med palmegrene og tog imod ham og hyldede ham som konge og befrier. [Skærtorsdag](https://da.wikipedia.org/wiki/Sk%C3%A6rtorsdag) indstiftede Jesus [nadveren](https://da.wikipedia.org/wiki/Nadver), da han indtog det sidste måltid med sine [disciple](https://da.wikipedia.org/wiki/Apostel). Dagen hedder skærtorsdag fordi Jesus vaskede disciplenes fødder og gjorde dem rene. [Langfredag](https://da.wikipedia.org/wiki/Langfredag) er koncentreret omkring Jesu domfældelse, [korsfæstelse](https://da.wikipedia.org/wiki/Korsf%C3%A6stelse) og død. *Pesach*, jødernes påskefest, blev fejret på [sabbatten](https://da.wikipedia.org/wiki/Sabbat); om lørdagen lå alt stille, mens søndag var almindelig hverdag. Det var på den det blev opdaget, at Jesus ikke lå i sin grav, men var opstået fra de døde. [Påskedag](https://da.wikipedia.org/wiki/P%C3%A5skedag) er derfor en glædens dag. [2. påskedag](https://da.wikipedia.org/wiki/2._p%C3%A5skedag) er en dansk [helligdag](https://da.wikipedia.org/wiki/Helligdag).

Jesus viste sig efter opstandelsen flere gange for mennesker, men på [Kristi Himmelfartsdag](https://da.wikipedia.org/wiki/Kristi_Himmelfartsdag) 40 dage efter påske var det slut, og Jesus blev ophøjet til Guds højre hånd. Påsken varer indtil [Pinse](https://da.wikipedia.org/wiki/Pinse).